Първоначално заплахата от баварците изглежда по-голяма. Подкрепен от френска армия Карл Албрехт превзема Линц и Прага и се обявява за крал на Чехия (декември 1741 г.). През следващия месец той е избран и за император под името Карл VІІ– огромен удар за австрийците. Това принуждава Мария Терезия да сключи мир с Прусия, признавайки загубата на Силезия, и да обърне всичките си сили против Бавария. Френско-баварските сили са отблъснати от Чехия, самата Бавария попада под австрийска власт, а ерцхерцогинята заявява, че това е компенсация за изгубената Силезия. Англичаните правят опит да я помирят с новия император и да създадат общ фронт против Франция, но натрупаната вражда е твърде голяма, за да се случи това. През 1744 г. австрийците, вече пределно мобилизирани, подготвят удар срещу Прусия. Изпреварвайки го, Фридрих ІІ напада Чехия. Въпреки че хабсбургските сили имат успехи и дори заплашват Берлин, тази Втора силезийска война завършва с ново поражение. Подписването на Дрезденския мир през 1745 г. убеждава Мария Терезия, че борбата за Силезия е безсмислена.